* în schimbul acestui „serviciu”, impostorul din spatele contului fals de Facebook al actorului Mihai Bendeac i-ar fi cerut materiale pornografice cu ea și cu copilul acesteia * Tribunalul Brăila a luat măsura arestului la domiciliu față de inculpat, în cursul zilei de sâmbătă

Noi detalii în cazul pornografiei infantile, instrumentat de DIICOT-Biroul Teritorial Brăila, ies la iveală. Polițiștii au aflat de la Direcția Generală de Asistență Socială și Protecția Copilului (DGASPC) Brăila, despre brăileanca ce a întreținut un act sexual oral cu băiețelul său în vârstă de doar 3 luni, potrivit încheierii de ședință a Tribunalului Brăila, în cadrul căreia judecătorii au decis arestul la domiciliu pentru inculpatul din județul Argeș. DGASPC a fost anunțată, la rândul său, printr-un apel telefonic anonim despre existența unui material video și a unor fotografii care evidențiază un abuz sexual asupra unui copil.

Aluaș Ionuț Laurențiu, argeșeanul acuzat de pornografie infantilă, își ascundea identitatea reală în spatele unui cont fals de Facebook, ce purta numele și poze cu actorul și omul de televiziune Mihai Bendeac. Practic, așa își racola victimele. Brăileanca C.F., cea care ar fi întreținut raporturi sexuale orale cu copilul său în vârstă de doar 3 luni, ar fi vrut să-l invite pe Bendeac la botezul celui mic. În schimbul acestui favor, impostorul i-ar fi cerut materiale pornografice cu ea. Femeia a acceptat, însă se pare că videoclipurile realizate de ea au ajuns pe internet, unde au putut fi vizualizate de multă lume.

Femeia a fost pusă sub control judiciar, în data de 12 iulie, de către judecătorii Tribunalului Brăila, iar de atunci până în prezent, argeșeanul a fost căutat de anchetatori, căci existau indicii încă de luna trecută că brăileanca nu ar fi singura victimă a acestuia.

Detalii despre modalitatea în care acționa inculpatul cu alte victime, în ediția de marți a cotidianului „Obiectiv-Vocea Brăilei”.

ȘTIRE INIȚIALĂ: Un bărbat de 36 de ani, din județul Argeș, a fost reținut de procurorii DIICOT – Biroul Teritorial Brăila, acuzat fiind de pornografie infantilă, instigare la viol, pornografie infantilă în formă continuată și șantaj în formă continuată. Printre victimele sale se numără și o brăileancă. Argeșeanul se ascundea în spatele unui cont fals de Facebook ce purta numele unui cunoscut om de televiziune. Așa a reușit s-o păcălească și pe brăileanca C.F., promițându-i un rol într-un serial TV. În schimb, femeia a fost convinsă să întrețină un act sexual oral cu fiul său în vârstă de doar 3 luni și să filmeze întreaga scenă. Femeia se află acum sub control judiciar, în timp ce bărbatul a fost trimis în arest la domiciliu de către judecătorii Tribunalului Brăila, în cursul zilei de sâmbătă.

Mai jos, redăm integral comunicat emis de DIICOT:

„La data de 09.08.2019, procurorii DI.I.C.O.T. – B.T. Brăila au dispus reținerea pentru o perioadă de 24 de ore a inculpatului A. I.-L., în vârstă de 36 de ani, domiciliat în municipiul Câmpulung Muscel, județul Argeș, pentru săvârșirea infracțiunilor de instigare la pornografie infantilă, instigare la viol, pornografie infantilă în formă continuată și șantaj în formă continuată.

În fapt, s-a reținut că, în luna iunie 2019 inculpatul A. I.-L i-a solicitat inculpatei C. F. să întrețină un act sexual oral cu fiul său minor, în vârstă de 3 luni, aflat în imposibilitatea de a se apăra ori de a-și exprima voința, solicitând totodată inculpatei să efectueze operațiuni de producere de materiale pornografice cu minorul (fotografiind și filmând actele sexuale orale pe care le-a întreținut cu acesta), să stocheze într-un sistem informatic materialele pornografice produse și să i le trimită prin intermediul unei aplicații.

De asemenea, s-a reținut faptul că, în perioada iunie 2019 - august 2019 inculpatul a constrâns mai multe persoane de sex feminin să întrețină relații sexuale cu acesta, amenințându-le cu darea în vileag a unor fotografii compromițătoare pentru persoanele respective.

Din materialul probator administrat în cauză a rezultat faptul că, începând cu anul 2019 inculpatul A. I. -L. a conceput o modalitate de a cunoaște persoane de sex feminin în vederea întreținerii de relații sexuale cu acestea.

Astfel, inculpatul a creat două conturi de utilizator pe o rețea de socializare, folosind identitatea unui cunoscut actor de televiziune și un cont pe o aplicație de mesagerie.

Prin intermediul conturilor din rețeaua de socializare create în numele actorului, inculpatul a intrat în legătură cu diferite persoane de sex feminin cărora le transmitea că este cunoscutul actor de televiziune și le poate oferi un rol într-un serial tv.

Astfel, inculpatul pretindea că le intermediază contactul cu regizorul filmului, persoană în numele căruia răspundea tot inculpatul și care le solicita să trimită în prealabil fotografii și înregistrări în ipostaze nud, mimând sau desfășurând efectiv activități de natură sexuală.

Ulterior, acestea erau chemate pentru un ”casting”, iar inculpatul întreținea relații sexuale cu acestea, pretinzând că este regizorul care le poate oferi un rol în serialul de televiziune.

Dacă victimele refuzau ulterior să se întâlnească cu acesta, inculpatul le șantaja cu divulgarea fotografiilor și înregistrărilor pe care acestea le trimiseseră anterior ”castingului”, solicitând diferite sume de bani pentru a nu da publicității materialele pe care le deținea.

Menționăm faptul că, față de inculpata C. F., la data de 12 iulie 2019 procurorii DI.I.C.O.T. – B.T. Brăila au solicitat Tribunalului Brăila luarea măsurii arestării preventive față de inculpată, pentru săvârșirea infracțiunilor de pornografie infantilă și viol.

Prin încheierea din data de 12 iulie 2019, Tribunalul Brăila a respins solicitarea formulată de către D.I.I.C.O.T.- Biroul Teritorial Brăila, dispunând luarea față de inculpata C. F. a măsurii controlului judiciar pentru o perioadă de 60 de zile, de la 12 iulie 2019 până la 9 septembrie 2019.

Cauza este instrumentată împreună cu ofițeri de poliție judiciară din cadrul Serviciului de Combatere a Criminalității Organizate Brăila.

La data de 10.08.2019 Tribunalul Brăila a dispus față de inculpatul A. I.-L măsura preventivă a arestului la domiciliu.

Facem precizarea că, pe întreg parcursul procesului penal, inculpații beneficiază de drepturile și garanțiile procesuale prevăzute de Codul de procedură penală, precum și de prezumția de nevinovăție”.

Iată declarația insp. Laura Belciugan, purtătorul de cuvânt al Inspectoratului de Poliție Județean Brăila, despre acest caz: